open-index/open-wikipedia-markdown huggingface dataset:
מוראט החמישי

שמאל|ממוזער|מורט החמישי
**מוראט החמישי** (בטורקית: **V. Murat**; בטורקית עות'מאנית: **مراد خامس**, 21 בספטמבר 1840 – 29 באוגוסט 1904) היה הסולטאן ה-33 של האימפריה העות'מאנית, ששלט בין 30 במאי ל-31 באוגוסט 1876.

## ביוגרפיה
מוראט נולד ב-21 בספטמבר 1840, והיה בנו של הסולטאן אבדילמג'יט הראשון.

מוראט הפך לסולטאן לאחר שדודו, אבדילאזיז, הודח מן התפקיד. הוא שלט במשך 93 ימים בלבד, לפני שהודח בטענה שהוא לוקה בנפשו. במהלך תקופה זו נכשל בניסיונו להנהיג חוקה, ויחסי האימפריה עם רוסיה של אלכסנדר השני התדרדרו לסף מלחמה (שאף פרצה שנה לאחר מכן).

## קישורים חיצוניים

* 

קטגוריה:סולטאני האימפריה העות'מאנית
קטגוריה:מונרכים שהיו חברי הבונים החופשיים
קטגוריה:ילידי 1840
קטגוריה:נפטרים ב-1904
אריאל רמירס

**אריאל רמירס** (בספרדית: **Ariel Ramírez**;
4 בספטמבר 1921 – 18 בפברואר 2010) היה מלחין ופסנתרן ארגנטינאי. ידוע במיוחד בזכות יצירתו "מיסה קריאוז'ה" (Misa Criolla), המשלבת מוטיבים מוזיקליים מהפולקלור הארגנטינאי, במבנה המיסה המסורתי.

## ביוגרפיה
רמירס נולד בסנטה פה, ארגנטינה, שם החל ללמוד פסנתר והתוודע למוזיקה העממית של הגאוצ'וס והקריאולים (בני הגזע הלבן בדרום אמריקה) יושבי ההרים. הוא המשיך את לימודיו בקורדובה, שם פגש את הזמר אטאהואלפה ז'ופאנקי. בעצתו ערך רמירס מסע בצפון המדינה במטרה להעמיק את מחקרו על המוזיקה והמקצבים העממיים של דרום אמריקה. במשך סיוריו בין הכפרים הנידחים של פרו, ארגנטינה ושאר מדינות האזור, המשיך בלימודיו האקדמיים בקונסרבטוריון בואנוס איירס. בשנת 1946, בשיתוף עם RCA (התאחדות הרדיו באמריקה) הקליט את יצירותיו לראשונה.

בין השנים 1950–1954 המשיך רמירס את לימודי המוזיקה במספר אוניברסיטאות ברחבי אירופה, וכשחזר לארגנטינה קיבץ אוסף של כ-400 שירי פולקלור, והקים את "החברה לפולקור ע"ש אריאל רמירס" (Compañía de Folklore Ariel Ramírez).

## יצירותיו
בשנת 1964 פרסם רמירס את יצירתו "מיסה קריאוז'ה" (Misa Criolla) המסמלת את תחילת פריחתו המוזיקלית. באותה שנה פרסם גם את יצירותיו "Navidad Nuestra" (חג המולד שלנו), "La Peregrinación" ,"Los Caudillos" (1965), "Mujeres Argentinas" והשיר "Alfonsina y el Mar" (אלפונסינה והים) (1969) למילים של המשורר פליקס לונה.

מיסה קריאוז'ה נחשבת עד היום ליצירתו החשובה והמוכרת ביותר, בה שילב רמירס מוטיבים של ריקודים עממיים ממחוזות שונים בארגנטינה, עם מבנה המיסה הדתית הקלאסית. היצירה נכתבה לזמר טנור סולו בליווי מקהלה מעורבת, פסנתר, כלי הקשה עממיים וכלים נוספים מהפולקלור המקומי. ועידת הוותיקן השנייה הכירה במיסה קריאוז'ה כאחת המיסות המושרות בשפה מודרנית. בשנת 1964 הוקלטה היצירה על ידי פיליפס, בניצוחו של רמירס, נגינת הצ'רנגו של חיימה טורס וכלי ההקשה של דומינגו קורה ובשירת סולו של להקת "לוס פרונטריסוס". מאז הוקלטה היצירה עשרות פעמים, כאשר בין המבצעים את תפקיד הסולו אמנים ידועים כמו מרסדס סוסה, סמבה קיפילדור, חוסה קארראס ויורגו דאלארס. בשנת 1982 הגיעו רמירס, טורס, קורה ורביעית זמרים ובראשה קיפילדור לסיבוב הופעות בישראל, כאשר את תפקיד המקהלה ביצעה המקהלה הקאמרית תל אביב בניצוח מיכאל שני. רמירס התעקש להיות מנחה הערב בספרדית ולצורך ההופעה ותירגום דבריו לעברית צורף ד"ר שמעון ברק שהיה באותה תקופה ידוע כמגיש תוכניות מוזיקה דרום אמריקאיות ברדיו ובטלוויזיה, והמופע שתוכנן תחילה לשלושה ערבים רץ 14 פעם ואף הוקלט על ידי רשות השידור.

בשנת 1997 הוזמן שוב אריאל רמירס על ידי המקהלה הקאמרית תל אביב לבצע את המיסה ולנגן את תפקיד הפסנתר.
שני שירים שלו ושל פליקס לונה תורגמו לעברית על ידי אהוד מנור: "הנה שנה עוברת" (La peregrinacion) ו"אלפונסינה והים" (Alfonsina y el mar). ל-La peregrinacion חוברה ב-1968 גרסה צרפתית, עם מילים חדשות מאת פייר דלנואה. השיר שנקרא "Alouette", בוצע על ידי הזמר ז'יל דרה (Gilles Dreu) וזכה להצלחה רבה בצרפת והן בישראל בה נקרא השיר "עפרוני".

עד 2004 כיהן רמירס כנשיא איגוד מלחיני ארגנטינה (SADAIC), אז פרש עקב בריאותו הרופפת. בתחילת 2010 חלה בדלקת ריאות ונפטר ב-18 בפברואר 2010 בגיל 88.

## קישורים חיצוניים

* 

* 
* 

קטגוריה:מלחינים ארגנטינאים
קטגוריה:מוזיקאים ארגנטינאים
קטגוריה:אישים הקבורים בבית הקברות לה צ'קריטה
קטגוריה:ארגנטינאים שנולדו ב-1921
קטגוריה:ארגנטינאים שנפטרו ב-2010
טרגובישטה (רומניה)

**טרגובישטה** (ברומנית: **Târgovişte** או **Tîrgovişte**) היא עיר במחוז דמבוביצה בחבל מונטניה, ברומניה, על גדת היאלומיצה. בעיר כ-79,611 נפש (2011). טרגובישטה הייתה בירת נסיכות ולאכיה ומשכן השליט עד שנת 1714.

## מקור השם
שם העיר נגזר מהמילה הבולגרית ליריד търговище (מבוטא: tŭrgovište, בדיוק כמו ההגייה הרומנית של העיר).

יש ערים עם אותו שם (אם כי האיות שונה) הן בבולגריה והן בסרביה. הערים ברומניה ובולגריה הן ערים תאומות.

## היסטוריה
העיר הוקמה לראשונה בתקופת האימפריה הבולגרית השנייה במאה ה-12. המקום הוזכר לראשונה ב-1396 בשמו על ידי הצלבן הבווארי יוהאן שילטברגר (Johann Schiltberger), שביקר במקום במהלך ההכנות לקרב ניקופול. טרגובישטה הפכה לבירה העיקרית של ולאכיה, ככל הנראה בתקופת שלטונו של מירצ'ה הזקן, שגם הקים מחדש את החצר המלכותית, שחורבותיה נמצאות כעת סביב מגדל קינדיה, שהוא סמל העיר. המסמך הרשמי הראשון בו מוזכרת העיר נחתם על ידי מירצ'אה הזקן בשנת 1406. משנת 1424 שרד תקנון המכס המסחרי שקבע לעיר דן השני, שליט ולאכיה ומ-1451 אוסף החוקים שנוסח לפי צו של ולדיסלב השני, שליט ולאכיה.

ולאד המשפד (שכונה "דרקולה") עלה כאן לשלטון ב-1456 בעזרת ידידיו יאנוש הוניאדי ושטפן הגדול. בתקופתו הוקם מגדל קינדיה. מיכאי האמיץ הצליח לראשונה לאחד את שלוש הנסיכויות הרומניות ובכך הפך את טרגובישטה, לזמן קצר, לבירת כל רומניה. בתקופה זו סינאן פאשה העות'מאני כבש את העיר וביצר את מרכזה. מיכאי האמיץ, בעזרת צבא הונגרי, שחרר את העיר, אך לעיר נגרמו נזקים רבים. מאתיי בסאראב חיזק את ביצורי העיר ובנה בה כנסיות. בתקופתו של קונסטנטין ברנקוביאנו בוקרשט הייתה לעיר הבירה חלק מהשנה וטרגובישטה בקיץ - לאחריו הבירה עברה לבוקרשט וטרגובישטה איבדה מחשיבותה, והתפוררה מבחינה כלכלית עקב ירידה בכמות האוכלוסייה. הזנחת העיר כמבצר התבטאה גם בכך שחלק מתושביה השתמשו באבני החומות לבניית בתיהם.

ב-1821 שבה טרגובישטה לקדמת ההיסטוריה הרומנית, כאשר טודור ולדימירסקו נחטף, הובא אליה ונרצח בהוראת אלכסנדרו איפסילנטי.

בתקופה המודרנית טרגובישטה התפרסמה, כשאחרי פרוץ המהפכה הרומנית (1989) נמלטו אליה ניקולאה צ'אושסקו ואשתו, נתפסו, נשפטו והוצאו להורג.

## אוכלוסייה
*המאה ה-16: 60,000
*שנת 1900: 9,400 
*שנת 1977: 61,300 
*שנת 2002: 89,930
*שנת 2011: 79,611

## קישורים חיצוניים

* 
* מפת העיר טרגובישטה באתר העירייה 
* האתר של אוניברסיטת "ולאכיה" השוכנת בטרגובישטה 
* החצר המלכותית בטרגובישטה - מגדל קינדיה באתר תיירותי 
* 

## הערות שוליים

קטגוריה:רומניה: ערים
קטגוריה:אירופה: ערי בירה לשעבר
מרקוס קלאודיוס מרקלוס (המאוחר)

**מרקוס קלאודיוס מרקלוס** (לטינית: **Marcus Claudius Marcellus**; 42 לפנה"ס – 23 לפנה"ס) היה אציל רומאי מהשושלת היוליו-קלאודית.

## תולדות חייו
מרקלוס נולד בשנת 42 לפנה"ס, אביו היה הקונסול גאיוס קלאודיוס מרקלוס ואמו הייתה אוקטביה אחותו של הקיסר אוגוסטוס. מצד אביו הוא השתייך לבית האב של הקלאודיים והיה צאצא של המצביא הרומאי המפורסם מרקוס קלאודיוס מרקלוס.

אביו של מרקלוס נפטר בשנת 40 לפנה"ס ומרקלוס עצמו גדל בביתו של דודו אוגוסטוס יחד עם יוליה, טיבריוס ודרוסוס. מכיוון שלאוגוסטוס לא היה בן ומשטר הפרינקיפאט מעצם טיבעו היה חסר מערכת להסדרת הירושה כל שלושת הבנים נחשבו כיורשים פוטנציאלים וקיבלו בהתאם את החינוך המעולה ביותר באימפריה.

הקריירה של מרקלוס התחילה בשנת 27 לפנה"ס כשהוא וטיבריוס ליוו את אוגוסטוס במהלך מסע לגאליה שבו התחילו בהכשרתם הצבאית.

למרקלוס ניתנה הזכות להתמודד על משרת הקונסול עשר שנים לפני גיל המינימום על פי חקיקה מיוחדת של הסנאט בשנת 24 לפנה"ס. כמו כן מרקלוס נבחר כאידיל באותה שנה.

כהכרה במרקלוס כיורשו המיועד אוגוסטוס השיא אותו לבתו יוליה בשנת 25 לפנה"ס, כשאוגוסטוס נפל למשכב באותה שנה הכול ציפו שהוא ימנה את מרקלוס ליורשו אולם אוגוסטוס, ככל הנראה כתוצאה מחוסר הניסיון של מרקלוס ומנעוריו, בחר למנות את חברו הקרוב ומצביאו הראשי מרקוס ויפסניוס אגריפה ליורשו המיועד.

ככל הנראה יצר הדבר מתיחות בין מרקלוס לאגריפה וכשאוגוסטוס החלים הוא בחר לרומם את מרקלוס שוב כיורשו ובכדי לפייס את אגריפה הוא מונה למושל החלק המזרחי של האימפריה תוך כדי שהעניק לוסמכויות צבאיות.

מרקלוס נפטר בשנת 23 לפנה"ס, סיבת מותו לא ידועה. לזכרו אוגוסטוס בנה את תיאטרון מרקלוס.

## קישורים חיצוניים

* 

קטגוריה:רומאים בתקופת הקיסרות
קטגוריה:השושלת היוליו-קלאודית
Pre-mRNA

[שמאל|ממוזער|300px|הוצאת האינטרונים מה-pre-mRNA (הגדיל העליון), תהליך הקרוי [שחבור]]

**pre-mRNA** (קיצור באנגלית של **Precursor messenger RNA**; בעברית: **קדם RNA שליח**) הוא חומצת גרעין חד-גדילית שהיא העתק של ה-DNA המצוייה בעיקר בתאים איקריוטיים. ה-pre-mRNA הוא הסוג העיקרי של "RNA גרעיני הטרוגני" (hnRNA**-** Heterogenous nuclear RNA), חומצות RNA אשר נשארות בגרעין ולא מגיעות לציטופלזמה.

ה-pre-mRNA קיים באיקריוטיים, אך לא נמצא בפרוקריוטיים (הכוללים בקטריות וחיידקים קדומים). מולקולות אלה נוצרות כחלק מתהליך השיעתוק ומתקיימות זמן קצר מאוד קודם להפיכתן למולקולות mRNA בוגרות. pre-mRNA בנוי מאינטרונים ומאקסונים. האקסונים מהווים חלק מה-mRNA הסופי והם המקודדים לו ומתורגמים בסופו של דבר לחלבון, בעוד האינטרונים מופרדים בתהליך השחבור ואינם מקודדים לחומצות אמינו.

בתהליך השעתוק נוצר גדיל של pre-mRNA לפי תבנית ה-DNA. ה-pre-mRNA עובר שחבור באמצעות מבנה הקרוי ספלייסוזום, במהלכו מבוצע חיתוך של הגדיל, הסרת האינטרונים וחיבור האקסונים האחד לשני. לאחר השחבור, וכן לאחר מספר שינויים נוספים אשר מגבירים את יציבות ה-RNA (פוליאדנילציה, בין השאר), נחשב הגדיל ל-mRNA (או ל-"mRNA בוגר"). בעוד ה-pre-mRNA עדיין נמצא בתוך גרעין התא, ה-mRNA לאחר השחבור המולקולה עובר לציטופלזמה ולריבוזומים ושם הוא מתורגם לחומצות אמינו.

## קישורים חיצוניים
* "פוענח המבנה של 'העורך הגנטי'", מאמר של מכון ויצמן מ-2004
* שחבור רנ"א - מפתח להעברה אמינה של מידע תורשתי, מתוך סנונית

קטגוריה:ערכים שבהם תבנית בריטניקה אינה מתאימה
קטגוריה:חומצות גרעין
זאב שיף

**זאב שיף** (1 ביולי 1932, ליל, צרפת – 19 ביוני 2007, תל אביב, ישראל) היה עיתונאי ופרשן צבאי ישראלי. נודע ככתב ופרשן בכיר לענייני צבא שסיקר את צה"ל ואת מערכת הביטחון הישראלית במשך קרוב ל-50 שנה.

## ביוגרפיה
שיף נולד בצרפת ועלה לארץ ישראל עם משפחתו בגיל שנתיים. התגורר בחיפה ובתל אביב ולמד בגימנסיה הרצליה. בצה"ל שירת כקצין מודיעין באגף המודיעין ביחידה שעסקה בהפעלת סוכנים. הוא הצטרף למערכת עיתון "הארץ" ב-1955 ושימש כתב לענייני כלכלה וחברה וכתב אזור הצפון. ב-1961 התמנה לכתב צבאי בעל טור אישי, במקום ישראל בר, אשר נעצר בחשד לריגול.

סיקר ככתב צבאי את רוב מלחמות ישראל, החל במלחמת ששת הימים ועד למלחמת לבנון השנייה.

במערכת הבחירות הסוערת של 1981 הנחה עימות טלוויזיוני בין שני המועמדים לראשות הממשלה, מנחם בגין ושמעון פרס.

ב-1982 קיבל שיף מידע בזמן אמת על הטבח המתבצע במחנות הפליטים סברה ושתילה, במלחמת לבנון הראשונה, ומיהר להעבירו לידידו השר מרדכי צפורי (בממשלת בגין). צפורי הבהיל את המידע לשר החוץ - אך זה לא עשה דבר בנדון (כפי שמפורט בספרם של צפורי וקרישק "בקו ישר", הוצאת "ידיעות אחרונות", 1989).

שיף היה מחברם של כמה ספרים בנושא ביטחון מדינת ישראל, ונחשב למומחה בתחום ביטחון ישראל ובנושאים צבאיים בכלל. הוא נמנה עם מייסדי מכון פישר למחקר אסטרטגי אוויר וחלל, עמד בראש ועדת המאמרים של המכון והיה חבר בדירקטוריון שלו. הוא גם נמנה עם הסגל הקבוע של המרכז למחקרים אסטרטגיים בלונדון.

## ספריו
***כנפיים מעל סואץ** על חיל האוויר הישראלי במלחמת ההתשה, הוצאת שקמונה, 1970.
***מלחמה ללא גבול** על מלחמת ההתשה, הוצאת שקמונה, 1970.
* **לקסיקון לביטחון ישראל** (עם איתן הבר)
***רעידת אדמה באוקטובר** על מלחמת יום הכיפורים.
* **לקסיקון מלחמת יום הכיפורים** (עם איתן הבר)
* **צה"ל בחילו - חיל האוויר. אנציקלופדיה לצבא וביטחון** הוצאת רביבים, 1981.
* **מלחמת שולל** (על מלחמת לבנון הראשונה ב-1984) (עם אהוד יערי)
* **אינתיפאדה** (על האינתיפאדה הראשונה ב-1990) (עם אהוד יערי)
***שנת היונה** על הסכם השלום בין ישראל למצרים, הוצאת כנרת זמורה ביתן, יחד עם אהוד יערי ואיתן הבר.

## פרסים
שיף זכה כמה פרסים יוקרתיים במשך שנותיו:
* 1960 – פרס על-שם עמוס לב
* 1969 – פרס רובינשטיין על הראיון הטוב
* 1975 – פרס סוקולוב
* 1980 – פרס ע"ש טד לוריא
* 1982 – פרס ע"ש עליזה שגריר
* 1983 – פרס עיתונאי השנה של רשות השידור
* 2003 – פרס הרצוג לתרומה ייחודית לישראל.
## קישורים חיצוניים

* 
* 
* 
* 
* .
*  (מאמרו האחרון של זאב שיף)
* 
* 
* 
* 
* 
* 
*  ערב עיון לזכרו של זאב שיף במכון למחקרי ביטחון לאומי | חלק א' | חלק ב' | חלק ג' | חלק ד' | חלק ה' | חלק ו' | חלק ז' | באתר אוניברסיטת תל אביב, 1 בנובמבר 2017
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:ישראלים ילידי צרפת
קטגוריה:אנשי העלייה החמישית
קטגוריה:זוכי פרס סוקולוב
קטגוריה:סגל הארץ
קטגוריה:עיתונאים כותבי עברית
קטגוריה:פרשנים צבאיים ישראלים
קטגוריה:כתבים צבאיים ישראלים
קטגוריה:בוגרי גימנסיה הרצליה
קטגוריה:אישים הקבורים בבית הקברות קריית שאול
קטגוריה:זוכי פרס חיים הרצוג
קטגוריה:ישראלים שנולדו ב-1933
קטגוריה:ישראלים שנפטרו ב-2007
Maximum Transmission Unit

בתקשורת מחשבים, המונח **Maximum Transmission Unit** (בקיצור **MTU**) מציין את גודל המנה המקסימלי (בבתים) ששכבה נתונה בפרוטוקול מסוים יכולה להעביר. ערכי ה-MTU יכולים להיקבע מראש (לדוגמה, ברשת Ethernet) או ברגע ההתקשרות (כמו בחיבור PPP). ככל שה-MTU יותר גבוה, כך רוחב הפס מנוצל בצורה יעילה יותר. כשה-MTU גבוה מדי, הזמן הדרוש להעברת מנה אחת גורם לעיכוב בהעברה של המנות הבאות אחריה (ראו: לאג). לדוגמה, מנה של 1,500 בתים - המנה הגבוהה ביותר המותרת בשכבת הקו של פרוטוקול Ethernet ומכאן המנה הגבוהה ביותר ברוב אזורי האינטרנט - תחסום מודם של 14.4k למשך כשנייה אחת.

## פרוטוקול [[IP]]
חבילת פרוטוקולי TCP/IP תוכננה כך שתוכל לקשר בין רשתות רבות מסוגים שונים. בדרך כלל, כל צומת ברשת מכיר רק את ה-MTU שלו ושל הצמתים הסמוכים לו, לכן ייתכן שמנה שנשלחת מצומת אחת לצומת אחרת תעבור דרך צמתים שה-MTU שלהם נמוך מגודל המנה.

כדי לפתור בעיה זו, פרוטוקול IP מחלק את המנה לתתי-מנות בגודל המקסימלי שמאפשר אותו צומת (המנה האחרונה תהיה בגודל השארית של אותה חלוקה). לשיטה זו מספר חסרונות:
* כאשר ה-MTU קטן מגודל המנה שעוברת בצומת, יש לחלק את המנה לשתי תתי-מנות לפחות. כתוצאה מכך גדל מספרם של הפתיחים והסוגרים ברשת, ולכן התקורה של הרשת עולה.
* כאשר מנה עוברת בדרך יותר מחלוקה אחת, התקורה תהיה לרוב גבוהה יותר מאשר אם המנה הייתה מחולקת מראש למנות בגודל קטן מספיק.
* אם אחת מתת-המנות אובדת בדרך, יש להעביר מחדש את המנה כולה.

### MTU עבור מדיה נפוץ
בהקשר של פרוטוקול אינטרנט, MTU מתייחס לגודל המקסימלי של חבילת IP שניתן להעביר ללא פיצול על מדיום נתון. הגודל של חבילת IP כולל כותרות IP אך אינו כולל כותרות משכבת הקישור. במקרה של מסגרת Ethernet זה מוסיף תקורה של 18 בתים, או 22 בתים עם תג IEEE 802.1Q לתיוג VLAN או סוג שירות.

אין לבלבל את ה-MTU עם גודל הנתונים המינימלי שכל המארחים חייבים להיות מוכנים לקבל. זה 576 בתים עבור IPv4 ושל 1280 בתים עבור IPv6.

## קביעת ה-MTU של נתיב (Path MTU Discovery)

ה-Path MTU מוגדר כגודל המנה המקסימלי שיכול לעבור בנתיב נתון, מבלי שזו תצטרך להתפצל לתת-מנות. כדי לקבוע את ערך ה-Path MTU בפרוטוקול IP, מסמנים את האופציה DF (Don't Fragment) בפתיח של החבילה. כאשר החבילה מגיעה לצומת שה-MTU שלה נמוך מגודל החבילה, נשלחת בחזרה חבילת ICMP עם ה-MTU של הצומת. התהליך נמשך עד שמגיעים לשרת היעד. הבעיה בשיטה זו היא, שכיום מספר גדול של שרתים חוסמים את התעבורה של חבילות ICMP כדי למנוע התקפת מניעת שירות. בנוסף לכך, בפרוטוקול IP הנתיב משתנה באופן דינמי בעקבות אירועים שונים, ולכן ה-Path MTU עשוי להשתנות. כדי לפתור את הבעיה, מערכות הפעלה שומרות מטמון של הMTU לכל כתובת בטבלת הניתוב, ושומרות אותו לזמן מוגבל (לרוב 10 דקות). 

## הערות שוליים

קטגוריה:תקשורת מחשבים
אוניברסיטת טנטא

**אוניברסיטת טנטא** (בערבית: **جامعة طنطا**) היא אוניברסיטה מצרית, הממוקמת בעיר טנטא, במחוז ע'רביה. אוניברסיטת טנטא היא אוניברסיטה ציבורית תחת פיקוח משרד החינוך המצרי.

האוניברסיטה הוקמה בשנת 1962 כשלוחה של אוניברסיטת אלכסנדריה עם פקולטה לרפואה בלבד. ב-1972 הפכה לאוניברסיטה עצמאית, "אוניברסיטת מרכז הדלתה". בשלב זה, היו לאוניברסיטה פקולטאות לרפואה, מדע, חקלאות וחינוך. ב-1973 שונה השם לשם הנוכחי, אוניברסיטת טנטא.

ב-1983 הוקמה שלוחה של האוניברסיטה בכפר א-שיח'. ב-2006 הפכה השלוחה לאוניברסיטה עצמאית, אוניברסיטת כפר א-שיח'. 

ההערכה היא כי באוניברסיטת טנטא לומדים כ-102,286 סטודנטים, כ-49% מהם נשים. בין בוגרי האוניברסיטה, הסופרים נביל פארוק ואחמד ח'אלד תופיק.

## פקולטות
* הפקולטה לרפואה (1962)
* הפקולטה לאמנויות (1975)
* הפקולטה למדעים (1977)
* הפקולטה לחינוך בטנטה (1977)
* הפקולטה לחקלאות בכפר א-שיח' (1977)
* הפקולטה להנדסה (1977)
* הפקולטה לרפואת שיניים (1977)
* הפקולטה למשפטים (1981)
* המכון הגבוה לסיעוד (1982)
* הפקולטה לרפואה וטרינרית (1982)
* הפקולטה לחקלאות בטנטה (1992)
* הפקולטה לחינוך גופני (1994)
* הפקולטה לרוקחות
* הפקולטה למחשבים ואינפורמטיקה

## קישורים חיצוניים

* 

* אתר האוניברסיטה 

## הערות שוליים

טנטא
קטגוריה:1962 במצרים
אורלי ויינרמן

**אורלי ויינרמן **(נולדה ב-21 ביוני 1971) היא שחקנית, דוגמנית וזמרת עבר ישראלית.

ויינרמן מוכרת במיוחד בתפקידה כעוגן בקומדיית המצבים "שמש".

## קריירה
### בנערותה
ויינרמן נולדה בתל אביב בשכונת רמת אביב, לאם פסנתרנית ולאב מהנדס.

בילדותה שיחקה בתיאטרון הנודד של דני פלץ, שם השתתפה בין היתר בהצגות "כיפה אדומה" ו"שלגייה ושבעת הגמדים".

השתתפה בשירוויזיון בשנת 1982 כאחת מילדי השירוויזיון וביצעה בו ביחד עם ארבע בנות נוספות את השיר "רוק אנד רול עלה לארץ" שביצעה בשירוויזיון זה להקת חלב ודבש.

לאחר מכן עברה לדרום אפריקה בעקבות שליחות הוריה, וב-1987 בגיל 16 שבה לישראל. למדה בתיכון אליאנס תל אביב.

בין השנים 1987–1990 הייתה ויינרמן חברה בלהקת "צעירי תל אביב" ובמסגרתה השתתפה בין היתר בפינה בתוכנית "זהו זה!" ובסדרת הטלוויזיה הראשונה של הלהקה "החופש האחרון".

בצה"ל שירתה בלהקת חיל האוויר.

### בבגרותה
למדה בבית הספר לתיאטרון ולקולנוע ע"ש לי סטרסברג שבארצות הברית. לאחר מכן, עברה ליפן ושם עסקה בדוגמנות. לאורך השנים היא השתתפה במספר קמפיינים שונים כדוגמנית, בישראל ומחוצה לה.

ב-1997 חזרה ויינרמן לישראל כדי לגלם את עוגן בפיילוט לקומדיית המצבים הישראלית, "שמש". בעקבות הצלחת הסדרה, הפכה ויינרמן לחלק מצוות השחקנים הקבוע בסדרה בין השנים 1997–2004.

במקביל למשחקה בסדרה "שמש" השתתפה בין היתר בתוכנית "רק בישראל", בסדרות "פאזל" ו"פלורנטין", ובהצגה "הקוסם 2000".

ב-2008 שיחקה ויינרמן בסרט הישראלי "הכתובה".

ב-2009 הנחתה ויינרמן בערוץ 24. באותה שנה השתתפה בעונה החמישית של תוכנית הריאליטי "רוקדים עם כוכבים" ששודרה בערוץ 2. היא הודחה בתוכנית השנייה, אך חזרה והגיעה עד השלבים האחרונים.

## חיים אישיים ופעילות פוליטית

בשנת 2006 הייתה בקשר עם סיף אל-אסלאם קדאפי, בנו של שליט לוב מועמר קדאפי. בשנת 2011, לאחר שנתפס במהלך ההתקוממות בלוב, היא קראה לשליח הקוורטט לענייני המזרח התיכון, טוני בלייר, להצילו מגזר דין מוות הצפוי לו.

היא אימצה דעות אנטי-ציוניות ואנטי-אימפריאליסטיות. היא נוהגת להשתתף באופן פעיל במחאות שונות, ומתנגדת בחריפות למדיניות הישראלית בסכסוך הישראלי-פלסטיני. במהלך מבצע צוק איתן, דבריה בגנות ישראל שפורסמו בפייסבוק קיבלו חשיפה תקשורתית.

ב-2015 פתחה ממקום מגוריה באותה עת, בסאו פאולו שבברזיל, בקמפיין מימון המונים כדי לסייע לה לממן הליך הקפאת ביציות. ב התגוררה ויינרמן בקיטו, בירת אקוודור. במרץ 2022 שבה לישראל.

בשנים האחרונות, ויינרמן תועדה כמחוסרת דיור לכאורה, המקבצת נדבות באזור ירושלים, תחת שם בדוי. באוקטובר 2024, ניסתה לחצות את הגבול לירדן ללא הצלחה.

ויינרמן רווקה.

## קישורים חיצוניים

* 

## הערות שוליים

קטגוריה:דוגמניות ישראליות
קטגוריה:דוגמנים ישראלים
קטגוריה:מתחרי רוקדים עם כוכבים (ישראל)
קטגוריה:בוגרות תיכון אליאנס (תל אביב)
קטגוריה:בוגרי תיכון אליאנס (תל אביב)
קטגוריה:חברי להקת צעירי תל אביב
קטגוריה:חברות להקת חיל האוויר
קטגוריה:חברי להקת חיל האוויר
קטגוריה:שחקניות קולנוע וטלוויזיה ישראליות
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:מהגרות ישראליות
קטגוריה:אנטי-ציונים יהודים
קטגוריה:רמת אביב: אישים
קטגוריה:ישראליות שנולדו ב-1971
קטגוריה:ישראלים שנולדו ב-1971
רות גונזלס

**רות אניד גונזלס** (נולדה ב-8 במאי 1970) היא דוגמנית ושחקנית ישראלית-אמריקאית.

## ביוגרפיה
גונזלס נולדה כבת בכורה להורים פוארטו-ריקנים נוצרים שהיגרו להובוקן, ניו ג'רזי שבארצות הברית, ולה אח אחד קטן ממנה.

בשנת 1990 הכירה את בעלה-לעתיד קובי אהרוני, וב-1991 עברה לגור איתו בישראל. ב-1995 השניים נישאו ובשנה שלאחר מכן, נולד בנם. ב-2001 השניים התגרשו.

בדצמבר 1991 הצטרפה לסוכנות הדוגמנות "אימאג'" של בטי רוקאווי.

גונזלס התגיירה ב-1993 אחרי שנה של לימודי יהדות ועברית, תוך שהיא שומרת על שמה המקורי.

עם הקמתה של סוכנות הדוגמנות "יולי" בבעלות אריק בן זינו ביולי 1993, עברה גונזלס לסוכנות זאת ונותרה מיוצגת שם עד 2005.

בשנת 1995 התפרסמה גונזלס כשנבחרה לתפקיד "נערת הגלגל" בגרסה הישראלית של שעשועון הטלוויזיה "גלגל המזל", בהנחיית ארז טל, תפקיד בו החזיקה במשך שנה וחצי. במקביל שיחקה גונזלס באותה השנה בהצגת הילדים "מחסן ההפתעות" לצד דובי גל, אריה מוסקונה וענת עצמון.

ב-1997 לאחר שעזבה את "גלגל המזל", השתתפה כפיה בהצגה "רובין הוד" בכיכובם של ישראל פוליאקוב, נתן דטנר, סיגל שחמון וליאור מילר. באותה השנה היא שיחקה גם בקלטת לילדים "המפוזר מכפר אז"ר המבוססת על ספר הילדים לצד גדי יגיל, ברוריה אלבק ומנחם זילברמן,
ובקלטת לילדים "איה פלוטו", המבוססת על ספר הילדים, לצד גדי יגיל, וברוריה אלבק.

ב-1998 החלה לייצג חברות היי-טק ישראליות בכנסים ברחבי העולם ובמקביל להופיע בהצגות תיאטרון לילדים.

בשנת 2001 שיחקה בסדרה "סיטי טאוור" בתפקיד שני טל.

ב-2002 היא הצטרפה ללהקת הסלסה "ג'רוזלם סלסה באנד", איתם שרה חצי שנה, ומאז 2005 היא מנחה פסטיבלי סלסה בישראל כמו "קונגרס הסלסה הבינלאומי" באילת ופסטיבל פיאסטה בתל אביב.

בשנת 2005 פרסם אתר פורנו, בהסכמתה, סרטון בו נראתה חשופת חזה ומאוננת.

בשנת 2006 היא השתתפה בתפקיד ראשי בסרט "סינדרום ירושלים".

גונזלס דגמנה לחברות אופנה והופיעה בפרסומות כמו ל"תיק תק", "מנה חמה", מעריב, צבעי טמבור, סופר פארם, ד"ר פישר וגלידות נסטלה. בנוסף, שיחקה בהצגת ילדים המבוססת על "אלאדין" בתפקיד הנסיכה.

ב-2020 השתתפה בתוכנית נינג'ה ישראל VIP.

ב-2022 החלה לשמש פרזנטורית של רשת בתי הספר ללימודי אנגלית "ברלינגטון אינגליש", בו היא גם מלמדת.

גונזלס ניהלה את המחלקה הבינלאומית בסוכנות הדוגמנות "רוברטו" של רוברט בן-שושן, שם החלה לעבוד בשלהי 2007. מעבר לכך, היא מדבבת מדי פעם בשפות שונות ומנחה אירועים.

## חיים אישיים
באוקטובר 2010 נישאה בשלישית, והתגרשה ב-2015.

גונזלס בזוגיות ומתגוררת במושב לכיש.

## קישורים חיצוניים

* 
* 

## הערות שוליים

קטגוריה:דוגמניות ישראליות
קטגוריה:דוגמנים ישראלים
קטגוריה:מתחרים בתוכניות רדיו וטלוויזיה ישראליות
קטגוריה:שחקניות קולנוע וטלוויזיה ישראליות
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:ישראליות ילידות ארצות הברית
קטגוריה:ישראלים ילידי ארצות הברית
קטגוריה:עולים לא-יהודים
קטגוריה:משתתפי נינג'ה ישראל V.I.P
קטגוריה:גרות ישראליות
קטגוריה:גרים ישראלים
קטגוריה:אנשי המושב
קטגוריה:נשות המושב
קטגוריה:מועצה אזורית לכיש: אישים
קטגוריה:שחקני קולנוע וטלוויזיה ישראלים
קטגוריה:ישראליות שנולדו ב-1970
קטגוריה:ישראלים שנולדו ב-1970
גביע אסיה בכדורגל 1960

**גביע אסיה בכדורגל 1960** נערך בקוריאה הדרומית בין התאריכים 14 באוקטובר ל-21 באוקטובר 1960.
טורניר הגמר נערך בין 4 נבחרות בשיטת ליגה, כשכל אחת מהנבחרות נפגשה עם השנייה פעם אחת בלבד.
המארחת, נבחרת קוריאה הדרומית, זכתה בגביע, לאחר שניצחה בכל משחקיה.

נבחרת ישראל, שאומנה באותה עת על ידי המאמן גיולה מאנדי, זכתה בפעם השנייה ברציפות במקום השני. לזכותה הבקיעו בטורניר: שלמה לוי - שני שערים ונחום סטלמך, רפי לוי, אברהם מנצ'ל ואמנון אהרונסקינד - שער אחד. 

## השלב המוקדם
### האזור המערבי (הודו)

### האזור המרכזי (סינגפור)

15 באפריל 1960

18 באפריל 1960

21 באפריל 1960

### האזור המזרחי (הפיליפינים)

13 באפריל 1960

15 באפריל 1960

18 באפריל 1960

## טורניר הגמר (קוריאה הדרומית)

14 באוקטובר 1960

17 באוקטובר 1960

19 באוקטובר 1960

20 באוקטובר 1960

21 באוקטובר 1960

קטגוריה:גביעי אסיה בכדורגל
קטגוריה:תחרויות כדורגל ב-1960
קטגוריה:תחרויות כדורגל בקוריאה הדרומית
מרכוס פייזר

**דארנל מרכוס לאמאר פייזר** (באנגלית: **Darnell Marcus Lamar Fizer**; נולד ב-10 באוגוסט 1978 בדטרויט, מישיגן, ארצות הברית) הוא כדורסלן עבר אמריקאי ששישחק בעמדת הפאוור פורוורד.

## קריירה
בצעירותו שיחק פייזר באוניברסיטת המדינה של איווה ולאחר שלוש שנים נבחר בשנת 2000 במקום הרביעי בדראפט ה-NBA על ידי השיקגו בולס, בה נלחם על מקומו בחמישייה עם אלטון ברנד, עונת 2001-2002 הייתה עונת השיא שלו, בה הגיע לממוצעים של 12.3 נקודות למשחק ו-5.6 ריבאונדים למשחק.
לאחר 4 שנים בשיקגו בולס חתם פייזר כשחקן חופשי במילווקי באקס. לאחר עונה מאכזבת בבאקס הוא חתם באוסטין טורוס מה-NBDL, בה זכה בתואר ה-MVP של אותה עונה (2005-2006).
במרץ 2006 חתם פייזר בסיאטל לחוזה של 10 ימים, ולאחר שלא שיחק אף משחק חתם בניו אורלינס עד סוף העונה.
בעונת 2006-2007 שיחק פייזר במורסיה הספרדית בה התבלט עם ממוצעים של 18.9 נקודות ו-6.8 ריבאונדים למשחק.
עם תום העונה בספרד חתם פייזר באקיבו קאפיטאנס מהליגה הפורטוריקנית.

ביוני 2007 חתם במכבי תל אביב לשתי עונות; פתח בחמישייה הראשונה באופן כמעט קבוע, והגיע עם הקבוצה לשלב הטופ 16, במהלכו נפצע בצורה קשה בברך נגד אולימפיאקוס היוונית, ונאלץ לסיים את העונה. פייזר רשם בעונה זאת ממוצעים של 13.8 נקודות ו-4.7 ריבאונדים למשחק. לאחר פציעתו הודיעה הקבוצה לשחקן על שחרורו. במקומו הוחזר מורילו בקר. ב-2008, עם חזרתו של פיני גרשון למכבי תל אביב, הוחזר גם פייזר הפצוע. פייזר חזר מהפציעה במהלך הפגרה למשחק האימון מול פרנקפורט. ב-28 בינואר שוחרר פייזר ממכבי תל אביב, לאחר שלא הרשים אחרי הפציעה שלו.
ב-7.2.09, חתם פייזר בקבוצת ארסיבו מפוארטו ריקו.

בחודש דצמבר 2010 חזר פייזר לישראל וחתם בקבוצת מכבי אשדוד מליגת העל, אך כעבור שישה ימים שוחרר מהקבוצה, בנימוק שלא עבר את הבדיקות הרפואיות.

## קישורים חיצוניים

קטגוריה:אמריקאים ילידי מישיגן
קטגוריה:דטרויט: אישים
קטגוריה:כדורסלני אוניברסיטת המדינה של איווה
קטגוריה:כדורסלני מילווקי באקס
קטגוריה:כדורסלני שיקגו בולס
קטגוריה:כדורסלני אוסטין טורוס
קטגוריה:כדורסלני סיאטל סופרסוניקס
קטגוריה:כדורסלני ניו אורלינס הורנטס
קטגוריה:כדורסלני מורסיה
קטגוריה:כדורסלני מכבי תל אביב
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:בחירות דראפט של שיקגו בולס
קטגוריה:דטרויט: כדורסלנים
קטגוריה:אמריקאים שנולדו ב-1978
Walk Away

"**Walk Away**" הוא הסינגל החמישי (הרביעי באירופה) והאחרון של קלי קלרקסון מאלבומה השני Breakaway. הוא זכה בתוארי זהב בארצות הברית וקנדה.

## רקע
השיר יצא לאור לרדיו כסינגל אחרון. לאחר שני הסינגלים הקודמים של קלרקסון, "Behind These Hazel Eyes" ו-"Because Of You", שהיו שירים עצובים, קלרקסון החליטה לגוון ולהוציא את השיר Walk Away, שהוא שיר שמח בעל מילים הומוריסטיות.
אבל Walk Away לא היה הבחירה הראשונה. בהתחלה נבחר השיר "Addicted", שנפסל מהסיבה שהוא שיר עצוב. לאחר מכן בחרו בשיר "Gone", אבל הבחירה השתנתה אך ורק בגלל שחברת התקליטים פחדה שאנשים יתבלבלו בינו לבין הלהיט הענק של קלרקסון, "Since U Been Gone".

## וידאו קליפ
הוידאו קליפ של Walk Away צולם בלוס אנג'לס בתאריכים ה-4–5 בפברואר, ובוים על ידי ג'וזף קאהן, שביים לקלרקסון הרבה קליפים נוספים.
התסריט של הקליפ נכתב על ידי קלרקסון בעצמה. בקליפ רואים את קלרקסון מופיעה את השיר, ואנשים במקומות שונים שרים אותו. בקליפ משתתף אחיה של קלרקסון, ג'ייסון.

הווידאו דורג במקום ה-30 במצעד "40 הקליפים הכי טובים של השנה" של ה-VH1 ב-2006.

## מיקומי שיא

### מצעדי סוף שנה

## נתוני מכירות

## היסטוריית יציאות לאור
הסינגל יצא בתקופה של 11 חודשים במקומות שונים בעולם.
* ארצות הברית, קנדה: 31 בינואר 2006
* הממלכה המאוחדת: 13 בפברואר 2006
* האיחוד האירופי: 18 במאי 2006
* גרמניה: 24 בנובמבר 2006

## קישורים חיצוניים

## הערות שוליים

קטגוריה:שירי קלי קלרקסון
קטגוריה:שירים באנגלית
קטגוריה:שירים שנכתבו על ידי קלי קלרקסון
קטגוריה:וידאו קליפים שבוימו על ידי ג'וזף קאהן
קטגוריה:שירים על פרידה
קטגוריה:סינגלים בהוצאת RCA רקורדס
סקוטים

ה**סקוטים** הם תושביה המקוריים של סקוטלנד. הסקוטים מורכבים מקבוצות אתניות שונות דוגמת הפיקטים, גאלים, בריטונים ואחרים. כיום נהוג לקרוא בשם "סקוטים" לכל תושביה של סקוטלנד או לצאצאי הסקוטים.

צאצאי סקוטים רבים מתגוררים מחוץ לסקוטלנד. סקוטים רבים מתגוררים בארצות הברית, בקנדה, באוסטרליה, ובארצות אחרות.

## הסקוטים הקדומים
בימי הביניים המוקדמים סקוטלנד הייתה מיושבת על ידי מספר קבוצות אתניות דוגמת הפיקטים, בריטונים ואחרים. מבחינה תרבותית כל העמים האלה דיברו לשונות דומות ממשפחת הלשונות הקלטיות.

עם הופעת הגאלים התפשטה הלשון הגאלית בסקוטלנד במאה ה-9. על אף תפוצתה הנרחבת, לא הגיעה השפה הגאלית לכל פינותיה של הטריטוריה שמרכיבה את סקוטלנד המודרנית.

לא כל הסקוטים דיברו גאלית סקוטית. דרומית מזרחית ללשון הים של פורת' ובאזורים נוספים דיברו אנגלית של ימי הביניים.

מ-1200 עד 1500 התפשטה הסקוטית המוקדמת לכל רחבי העמק. משנת 1500 נהוג לחלק את הסקוטים ליושבי הרמה (Highlanders) דוברי הגאלית ולתושבי העמק (Lowlanders) שדיברו בעיקר סקוטית. כיום החלוקה הזאת אנכרוניסטית וכל תושביה של סקוטלנד מדברים אנגלית-סקוטית שוטפת.

## קישורים חיצוניים

* 

*
בתול בן ארבעים

**בתול בן ארבעים** (באנגלית: **The 40 Year-Old Virgin**) הוא סרט קומי אמריקאי שיצא ב-19 באוגוסט 2005 בבימויו של ג'אד אפאטו. תסריטאי הסרט הוא סטיב קארל, שגם מככב בסרט בדמותו של אנדי, בחור בגיל 40 שלא קיים עדיין יחסי מין וחבריו מנסים לעזור לו.

## עלילה
אנדי סטיזאר (סטיב קארל) הוא גבר בן 40 שעובד בחנות אלקטרוניקה, לצד חבריו דייוויד (פול ראד), קאל (סת' רוגן) וג'יי (רומני מלקו). הוא גר בדירה לבדו וכתחביב הוא אוסף חוברות קומיקס. כאשר חבריו מגלים כי הוא לא קיים יחסי מין מעולם, הם מחליטים לעזור לו בדרכים מגוונות. בין השאר הם שולחים אותו למפגש "ספיד-דייטינג", מפגישים אותו עם נשים שונות ומאלצים אותו לעבור הסרת שיער במכון יופי.

סטיזאר מנהל באותה תקופה מערכת יחסים עם טריש קינר (קתרין קינר), אישה בת ארבעים ואם לשלושה ילדים שמתקשים לקבל אותו לחיק משפחתם. אנדי וטריש מחליטים שמערכת היחסים ביניהם תישאר ללא קיום יחסי מין, והחברים של אנדי מתאכזבים. רק בסוף הסרט בני הזוג מקיימים יחסי מין, לאחר שאנדי מתוודה בפני טריש על היותו בתול.

## ביקורות ומכירות
הסרט קיבל לרוב תגובות חיוביות וזכה לתשבחות המבקרים. באתר "Rotten Tomatoes" דורג הסרט בניקוד גבוה של 85%.

הסרט זכה להצלחה גם בבתי הקולנוע. בשבוע הראשון להקרנתו דורג בראש שוברי הקופות, עם הכנסות של 21,422,815 דולר. הכנסות הסרט מאז יציאתו ברחבי העולם הן כ-177 מיליון דולר (נכון ל-2011).

## קישורים חיצוניים
* 

* 

קטגוריה:ערכים שבהם תבנית בריטניקה אינה מתאימה
קטגוריה:סרטים באנגלית
קטגוריה:סרטי 2005
קטגוריה:סרטי קומדיה אמריקאיים
קטגוריה:סרטי קומדיה רומנטית
קטגוריה:סרטי אולפני יוניברסל
קטגוריה:סרטי ג'אד אפאטו
קטגוריה:סרטי משבר אמצע החיים
מחלף קיבוץ גלויות

**מחלף קיבוץ גלויות** הוא מחלף בתל אביב-יפו המחבר את כביש 1, כביש 2, כביש 20, כביש 461 ודרך קיבוץ גלויות, ומשמש ככניסה מרכזית לתל אביב-יפו. המחלף הוא מן העמוסים במדינת ישראל, ומדי יום עוברים בו כחצי מיליון כלי רכב.

## מבנה המחלף
דרך קיבוץ גלויות חולפת מעל לכביש 1 באמצעות גשר, ואילו נתיבי איילון (כביש 20) חולפים מעליה באמצעות שני גשרים נוספים. המחלף הוא קצהו המערבי של כביש 1, ומקשר בין הקטע התיכון של נתיבי איילון לחלקם הדרומי, שקצהו במחלף חולות. חלקו המערבי של המחלף, הכולל את גשרי נתיבי איילון, מכונה גם **גשר חיל השריון** (או גשר הולץ), ועוברת בו גם דרך חיל השריון שמהווה את ראשיתו (קצהו הדרומי) של כביש 2 שסופו בחיפה. מסילות הרכבת שבין מסלולי כביש 1 בקטע הסמוך למחלף הן העמוסות בישראל. המחלף משמש גם כמחלף רכבתי בו מסילת תל אביב – פלשת עוברת מעל ומתחברת למסילת איילון. בסמוך למחלף גם מסוף אוטובוסים גדול.
 
## היסטוריה
ראשיתו של המחלף בשנת 1978, עם חיבור גשר קיבוץ גלויות לכביש 1. בשנות ה-80 של המאה ה-20 חוברו למחלף גם נתיבי איילון. המחלף הורחב עם השנים ונוספו לו גשרים המקשרים אותו עם נתיבי איילון לכיוון דרום, גשרי מסילות רכבת, ועבודות לשיפור זרימת נחל איילון העובר בין מסלולי המחלף.

בשנת 2007, בעת הקמת מסילת תל אביב – פלשת, הועתק "גשר חיל השריון" מזרחה למרחק 15 מטר. בתחילת שנות ה-80 תוכננו נתיבי איילון לכיוון דרום, אך המתכננים החליטו לא לכלול בתוכניותיהם את תוואי הרכבת המתוכנן. כתוצאה מכך ניצב הגשר בדיוק בתוואי מסילת תל אביב – פלשת. עלות העתקת הגשר הייתה כ-70 מיליון שקל והפרויקט כלל גם: פינוי חלקי של בית הספר הולץ, הקמת גשר חדש לרכבת וכן הסדרי תנועה ותיקונים שונים. העתקת הגשר עצמו נמשכה שלושה ימים באמצעים מכניים. לטענת חברת נתיבי איילון בתקופה שבה נבנה הגשר, ההיתכנות להקמת מסילת הרכבת הייתה אפסית, וכדי לחסוך בעלויות לא נוצל כל רוחב התוואי המתוכנן (בעיקר עלות פינוי חלק ממתחם לודוויפול ובית הספר הולץ). 


Tel Aviv HaHagana Railway Station 3.jpg|תחנת הרכבת תל אביב ההגנה, מחלף קיבוץ גלויות ועבודות להקמת גשר הקו הסגול מעל נתיבי איילון, יוני 2023
KibutzG aluyotBridgeEastAboveOfRoad1.jpg|גשר קיבוץ גלויות מעל כביש 1 צד המזרחי (כביש 461)
Azrli 29.JPG|מחלף לה גוארדיה בקדמת התמונה ומחלף קיבוץ גלויות ברקע


## ראו גם
* מתחם לודוויפול
* בית הספר הולץ

## קישורים חיצוניים

## הערות שוליים

קטגוריה:נתיבי איילון: מחלפים
קטגוריה:תל אביב-יפו: צמתים ומחלפים
קטגוריה:כביש 1: מחלפים
קטגוריה:שכונת התקווה
קטגוריה:שכונת שפירא
קיבוץ גלויות
Come On Over

***Come On Over*** (בעברית: "**בוא לכאן**") הוא אלבום האולפן השלישי של הזמרת-יוצרת הקנדית שאניה טוויין. האלבום יצא לאור ב-4 בנובמבר 1997, תחת חסותה של חברת התקליטים מרקורי רקורדס. מן האלבום יצאו 12 סינגלים, ובתוכו נכללו 16 שירים. את כל שירי האלבום כתבו שאנייה טוויין ורוברט ג'ון "מאט" לאנג, שגם השתתף בהפקת אלבומיה ושיריה הקודמים.

האלבום זכה להצלחה עולמית כאשר נמכר בסדר גודל של למעלה מ-40 מיליון עותקים בעולם, 20 מיליון עותקים בארצות הברית, ו-4 מיליון עותקים בבריטניה. סך כל מכירות השירים והסינגלים מן האלבום עומדות על למעלה מ-40 מיליון עותקים גם כן, שנמכרו בכל העולם. האלבום הוא ה-6 הנמכר ביותר בכל הזמנים בארצות הברית, ה-15 הנמכר ביותר בכל הזמנים בבריטניה, וה-8 הנמכר ביותר בכל הזמנים. האלבום הוא גם האלבום הנשי הנמכר ביותר בכל הזמנים, והאלבום הנמכר ביותר בבריטניה בשנת 1999. בשל הצלחתו העולמית וחסרת התקדים של האלבום, אלבומה הרביעי , זכה להצלחה עולמית גם כן, עם מכירות של למעלה מ-20 מיליון עותקים.

עם יציאת האלבום הכריזה טוויין כי היא עומדת לצאת לסיבוב ההופעות הראשון שלה שיישא את שמו ויקרא, "Come On Over Tour". סיבוב ההופעות כלל בתוכו 7 מופעים באוסטרליה, 4 מופעים באירופה, ו-153 מופעים באמריקה הצפונית. סיבוב ההופעות הוא הגדול ביותר שטוויין אי פעם קיימה, וסכום הכסף שממנו הצליחה לגייס עומד על כ-80 מיליון דולר.

האלבום והסינגלים שממנו הצליחו לזכות את טוויין בארבעה פרס גראמי, בקטגוריות - "ביצוע סולו הקאנטרי הווקאלי הטוב ביותר - אישה", ו-"שיר הקאנטרי של השנה", פעמיים בכל קטגוריה בין השנים 1999–2002.

מגזין הרולינג סטון דירגו את האלבום במקום ה-300 ברשימת "500 האלבומים הגדולים בכל הזמנים" אשר הרכיבו בשנת 2020, לאחר שתי גרסאות שנוצרו בעבר.

## רקע והפקה
את האלבום הפיק רוברט ג'ון "מאט" לאנג, שגם עזר בכל כתיבת והלחנת שירי האלבום. לאנג הפיק וכתב לטוויין שירים גם בהמשך דרכה כזמרת. האלבום הוקלט בין השנים 97–1996, ולבסוף יצא ב-4 בנובמבר 1997, כאלבום השלישי של טוויין.

מן האלבום יצאו 12 סינגלים, שכולם זכו להצלחה עולמית במצעדים, במכירות, ולשבחים רבים מצד מבקרי המוזיקה.

הסינגל הבולט ביותר מן האלבום היה גם זה שפתח אותו, "". השיר כשמו, מדבר על זכויות האישה, ומילותיו מציגות את מעמדן, ואת השוויון שהן רוצות.

## סינגלים

## רשימת הרצועות

## מיקומי שיא
האלבום זכה להצלחה עולמית במצעדים, כאשר הצליח להיכנס למספר רב של מצעדי סוף שנה, שבועיים וכל הזמנים.

## נתוני מכירות

## היסטוריית הוצאה לאור

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אלבומי שאניה טוויין
קטגוריה:אלבומי קאנטרי פופ
קטגוריה:האלבומים הנמכרים ביותר על פי איגוד מוזיקת הקאנטרי הקנדי
קטגוריה:אלבומים שהגיעו למקום הראשון במצעד האלבומים האוסטרלי
קטגוריה:אלבומים שהגיעו למקום הראשון במצעד האלבומים הבריטי
קטגוריה:אלבומים שהגיעו למקום הראשון במצעד האלבומים הקנדי
קטגוריה:אלבומים שהגיעו למקום הראשון בניו זילנד
קטגוריה:אלבומי יהלום בארצות הברית
קטגוריה:אלבומי יהלום בקנדה
קטגוריה:אלבומי חברת מרקורי נאשוויל
קודון סיום

שמאל|ממוזער|280px|הקוד הגנטי. ברבע העליון הימני מוצגים שלושת קודוני הסיום

בגנטיקה, **קוֹדוֹן סיום** (או **קודון טרמינציה**) הוא קודון (צירוף של שלושה נוקלאוטידים) המופיע ב-DNA וב-RNA והמסמן למנגנון ייצור החלבונים כי בנקודה זו יש להפסיק את התרגום. קודון הסיום מסמן, לפיכך, את סופה של השרשרת הפפטידית (שרשרת חומצות האמינו) המסונתזת מגן מסוים.

בקוד הגנטי קיימים שלושה קודוני סיום: הקודון **UAG** מכונה באנגלית Amber ("ענבר"), **UGA** מכונה Opal ("אופאל"), ו-**UAA** מכונה Ochre ("אוכרה"). UAG היה הראשון שהתגלה והוא קרוי על שם אחד ממגליו, הביולוג האריס ברנשטיין (Harris Bernstein); פירוש שם משפחתו בגרמנית הוא "ענבר". הקודונים שהתגלו לאחר מכן קרויים, בדומה, על שם צבעים.

לשלושת קודוני הסיום אין בתא מולקולות tRNA תואמות, זאת בניגוד לכל שאר הקודונים. כשהריבוזום (האברון המשמש לסינתזת חלבונים) נתקל בקודון סיום, נשאר הקודון "חשוף", עקב היעדרה של מולקולת tRNA תואמת שתיצמד אליו. דבר זה מביא להיצמדותם של חלבונים הקרויים "גורמי שחרור", אשר מנתקים את הריבוזום מהשרשרת הפפטידית החדשה ומביאים לסיום התרגום.

מוטציות רבות בגנום של יצורים חיים ממירות קודון רגיל, המקודד לחומצת אמינו, בקודון סיום. מוטציה נקודתית בנוקלאוטיד בודד עשויה לגרום לכך, ומוטצייה זו קרויה מוטציית פסק. הדבר גורם לייצור חלבון קטוע ובמקרים רבים בלתי-פעיל. מספר מחלות תורשתיות באדם נגרמות כתוצאה ממוטציה הממירה קודון רגיל בקודון סיום. במקרה ההפוך גורמת מוטציה להמרה של קודון סיום בקודון רגיל; אזי מתקבל חלבון ארוך מהרגיל, אף הוא במקרים רבים בלתי-פעיל. קודוני הסיום התגלו באמצעות מוטציות מסוג זה.

## קישורים חיצוניים

## ראו גם
* מוטציית פסק

קטגוריה:ערכים שבהם תבנית בריטניקה אינה מתאימה
קטגוריה:גנטיקה מולקולרית
מקדמיה

שמאל|ממוזער|250px|אגוז מקדמיה בקליפתו לצד אגוז קלוי
**מָקָדָמְיָה** (שם מדעי: *Macadamia*) הוא סוג צמח הכולל שמונה מינים של עצים בעלי פרחים ממשפחת הפרוטאיים. המקדמיה גדל באופן טבעי במזרח אוסטרליה ובאינדונזיה.

## מאפיינים
המקדמיה הוא עץ ירוק עד אשר גובהו נע בין 2–13 מטרים. עליו מסודרים בקבוצות של 3–6 והם דמויי רומח, בצורת ביצה הפוכה או דמויי אליפסה. אורך העלים נע בין 6–30 ס"מ ורוחבם בין 2–13 ס"מ ושוליהם משוננים או חלקים. העלים נישאים על פטוטרות באורך 6–25 ס"מ והם גלדניים וחלקים. הפרחים מסודרים באשכולות מוארכים באורך 5–30 ס"מ כאשר אורך כל פרח הוא 10–15 מ"מ. צבע הפרחים לבן עד סגול או ורוד ולהם 4 עלי כותרת. הפרי כדורי, מעוצה וקשיח מאוד, בעל קליפה מגובששת וכולל זרע אחד או שניים.

המקדמיה קרויה על שמו של ד"ר ג'ון מקאדאם, עמית של הבוטנאי פרדיננד פון מילר שהיה הראשון שתיאר אותה. השמות הנפוצים של הסוג הם מקדמיה, אגוז מקדמיה, אגוז קווינסלנד, ואגוז מרוצ'י. שמות ילידיים של הצמח הם קינדל קינדל וג'ינדילי.

לזרעי הצמח ערך חקלאי רב, אם כי רק לשני המינים: *מקדמיה תמימה* (M.integrifolia) ו*מקדמיה ארבע-עלית* (M.tetraphylla) פוטנציאל מסחרי. ביתר המינים הזרע מכיל גליקוזידים ציאנוגנים הרעילים לאדם. ניתן לסלק את החומרים האלו באמצעות תהליך של השריה, שטיפה וסינון, והילידים האבוריג'ינים באוסטרליה משתמשים בתהליך זה על מנת לנצל את המינים האלו.

את שני המינים האכילים מכליאים בקלות רבה, וכתוצאה מכך המין מקדמיה ארבע-עלית נמצא בסכנת הכחדה. עץ המקדמיה הוא צמח המזון המקומי האוסטרלי היחיד המיוצר ומיוצא בכמות מסחרית.

על מנת להרבות את המקדמיה משתמשים בדרך כלל החקלאים בשיטת ההרכבה. העץ מתחיל להניב כמות מסחרית בהיותו בן 7–10 שנים, אבל תוחלת החיים שלו גבוהה – עד כ-100 שנה. עץ המקדמיה צומח היטב בקרקעות פוריות ובעלות ניקוז מים טוב שבהן פחות מ 20% גיר. העץ גדל באזורים בהם כמות המשקעים היא 1,000–2,000 מ"מ בשנה, ותחום הטמפרטורות הוא 10–40 מעלות. העץ פגיע מאוד לרוחות חזקות, בשל היות ענפיו שבירים ובשל שורשיו שאינם מעמיקים בקרקע. עצים צעירים פגיעים מאוד לנזקי קרה, וטמפרטורות של 6- מעלות או פחות מכך יכולות לפגוע קשות גם בעצים בוגרים.

מחוץ לאוסטרליה מגדלים את המקדמיה בעיקר בהוואי אך גם בברזיל, קליפורניה, ישראל, קניה, בוליביה, ניו זילנד, דרום אפריקה ומלאווי.

עץ המקדמיה הובא לראשונה לארץ ישראל לפני כ-50 שנה ונשתל בחוות הניסיונות החקלאית ברחובות. בשנות השישים ניטעו מספר עצים בחצרות בתים בעיקר לאורך מישור החוף, ורק בשנים האחרונות החלו לגדל את עץ המקדמיה באופן מסחרי במטעים.

אגוז המקדמיה מכיל כ-60–80 אחוזי שומן ומהווה מקור מצוין לברזל, סידן, זרחן וויטמין B<sub>1</sub>. בשמן המופק מאגוז המקדמיה משתמשים בתעשיית התמרוקים בשל תכולת החומצה הפאלמיטולאית אומגה 7 שבו, ובשל העובדה שהוא עמיד מאוד בפני חימצון.

קליפת אגוז המקדמיה קשה במיוחד ודורשת השקעת כוח של כ-21 ק"ג לסנטימטר רבוע על מנת לפצחה. לאחר זמן מה במקום יבש וחם הקליפה עשויה לפתח חריצים גדולים המקלים על הפיצוח.

אגוזי המקדמיה הם המרכיב העיקרי בתזונת תוכי ארת ענק יקינתונית בשבי. תוכים גדולים אלו הם בין בעלי-החיים הבודדים המסוגלים לפצח את אגוז המקדמיה.

אגוזי מקדמיה רעילים לכלבים. אכילת האגוז תגרום להרעלה אשר תתבטא בחולשה עד כדי חוסר יכולת לעמוד כ-12 שעות לאחר האכילה. בדרך כלל זמן ההתאוששות מההרעלה הוא 48 שעות.

## קישורים חיצוניים

* 
* מקדמיה או האגוז הקווינסלנדי / אמנון קדמן

קטגוריה:צמחים שתוארו ב-1858
קטגוריה:טקסונים שתוארו בידי פרדיננד יקוב היינריך פון מולר
קטגוריה:פרוטאיים
קטגוריה:אגוזים וזרעים אכילים
לי ואן-קליף

**קלארנס לירוי "לי" ואן-קליף** (באנגלית: **Clarence Leroy "Lee" Van Cleef**;
9 בינואר 1925 – 16 בדצמבר 1989) היה שחקן קולנוע אמריקאי. הופיע בעיקר במערבונים וסרטי פעולה. שיחק בעיקר דמויות "רעות" בגלל תווי פניו החדים.

## ביוגרפיה
ואן קליף נולד בסמרויל שבניו ג'רזי. בנם של מריון לויניה ואן פליט וקלרנס לרוי ואן קליף. המשפחה ממוצא הולנדי, שוודי, בלגי, ואנגלי. שירת בצי ארצות הברית במלחמת העולם השנייה בשנים 1942–1946, תחילה על רודפת צוללות  (Submarine chaser) ולאחר מכן על שולת מוקשים, בתפקיד מפעיל סונאר. במהלך שירותו קיבל מספר עיטורים. לאחר תקופה קצרה בה עבד כרואה חשבון, החל בקריירת משחק. תחילה על בימות התיאטרון של ברודוויי ואחר כך בסרטי קולנוע.

### קריירה
לאורך קריירת משחק שנמשכה 38 שנים, שיחק ואן קליף ב-90 סרטים, בנוסף ל-109 הופעות בטלוויזיה. זכור במיוחד בתפקידו בסרט "הטוב, הרע והמכוער", בו שיחק את "הרע" (הקרוי בסרט "עיני מלאך"). הופיע גם בסרט "הצלפים", בו שיחק דמות "טובה". בשני סרטים אלו, שבוימו על ידי סרג'ו ליאונה, שיחק לצידו של קלינט איסטווד. בנוסף שיחק את סבטה בטרילוגיית המערבונים "סבטה". סרטים אלו נקראים מערבוני ספגטי כיוון שצולמו באיטליה וספרד. שיחק גם בסרט "כפירי אריות" (1958) וב"הבראבדוס" (1958).

### חייו האישיים
בשנת 1943 התחתן עם פטסי רות. לזוג נולדו שלושה ילדים: אלן (1947), דבורה (1948) ו-דייוויד (1960). הם התגרשו בשנת 1960. בשנת 1963 נישא בשנית לג'ואני ממנה נולדה בתו דניס. אחר כך שוב התגרש בשנת 1974. ב-13 ביוני 1976 התחתן (בפעם השלישית) עם ברברה הבולון. נישואיו אלו נמשכו עד מותו.

ב-16 בדצמבר 1989 נפטר (בגיל 64) מהתקף לב באוקסנארד שבקליפורניה. נטמן בבית הקברות "גבעות הוליווד" בלוס אנג'לס. על המצבה שלו נכתב "Best of the Bad".

בסצנה האחרונה בסרט "הטוב, הרע והמכוער" אפשר לראות שחסרה לואן קליף חתיכה מאצבע האמה ביד ימין. הוא איבד אותה לאחר שנחתך בזמן שבנה בית משחק לבתו.

## קישורים חיצוניים

* 

* 

## הערות שוליים

קטגוריה:אמריקאים ילידי ניו ג'רזי
קטגוריה:ערכים שבהם תבנית בריטניקה אינה מתאימה
קטגוריה:שחקני קולנוע וטלוויזיה אמריקאים
קטגוריה:אמריקאים שנולדו ב-1925
קטגוריה:אמריקאים שנפטרו ב-1989
סקוט אדמס

**סקוט אדמס** (באנגלית: **Scott Adams**; 8 ביוני 1957 – 13 בינואר 2026) היה סופר וקומיקסאי אמריקאי, יוצרו של הקומיקס דילברט. נוסף על כך הוא כתב מספר ספרי סאטירה חברתית וספרי פילוסופיה.

## חיים אישיים
נולד בווינדהם, ניו יורק, ארצות הברית.
סיים תואר ראשון בכלכלה במכללת הארטוויק (ב-1979) ותואר שני בכלכלה ומנהל בבית הספר לעסקים "האס", באוניברסיטת קליפורניה בברקלי (ב-1986).
נישא לשלי מיילס ב-22 ביולי 2006.

## קריירה
אדמס כתב באופן סאטירי על היחסים החברתיים בין עובדי צווארון לבן טיפוסיים בחברה מודרנית גדולה.

לפני הצלחתו כסופר וקריקטוריסט הוא התנסה בעבודה צמודה עם מהנדסי טכנולוגיית התקשורת בבנק "קרוקר" בסן פרנסיסקו בשנים 1979 עד 1986 וב-"פאסיפיק בל" בשנים 1986 עד 1995, ועליהם ביסס את רוב דמויותיו בדילברט.

בנוסף, אדמס היה המנכ"ל של חברת "מזון סקוט אדמס בע"מ", ושותף בבעלות על בית הקפה Stacey's. עניינו במזון נבע בין השאר מהיותו צמחוני.

## קישורים חיצוניים

* סקוט אדמס, במסד הנתונים comicbookDB
* 
* 

קטגוריה:אמריקאים ילידי מדינת ניו יורק
קטגוריה:קומיקסאים אמריקאים
קטגוריה:צמחונים אמריקאים
קטגוריה:בוגרי בית הספר למנהל עסקים באוניברסיטת קליפורניה בברקלי
קטגוריה:אמריקאים שנולדו ב-1957
קטגוריה:אמריקאים שנפטרו ב-2026
צ'איאן

**צ'איאן** (בספרדית: **Chayanne**; נולד בשם **אלמר פיגוארוה-ארסה**, **Elmer Figueroa Arce** ב-28 ביוני 1968) הוא זמר פופ לטיני פוארטו ריקני.

## ביוגרפיה
צ'איאן נולד בריו פידרס, סן חואן, פוארטו ריקו. כשהיה תינוק עברה משפחתו לסן לורנזו, פוארטו ריקו. יש לו ארבעה אחים: קלרה, קני, נואל ואליוט. הוא התחיל להשתמש בכינוי "צ'איאן" (Chayanne) עוד שהיה ילד קטן.

### קריירה מוזיקלית

ב-1979, החל צ'איאן את הקריירה שלו כשהיה בן 11, כשהצטרף ללהקת הבנים הפורטוריקנית los chicos. במסגרת הלהקה היה צ'איאן אחד משחקני הסרט conexion caribe(1984), וסדרה פוארטו-ריקנית שבועית. לוס צ'יקוס הוציאה 5 אלבומים.

מיד לאחר שצולם הסרט, צ'איאן החל בקריירת סולו והוציא את הדיסקים "chayanne es mi nombre(1984)", "sangre latina(1986)"
אבל רק עם אלבומיו שהוציא ב-1988 ו-1989, בחברת סוני החלה הקריירה שלו להצליח ואף הקנו לו זכייה בפרס גראמי כהופעה הלטינית הטובה ביותר.
להיטים רבים כמו "פיאסטה אן אמריקה" הוקלטו שנית בפורטוגזית, ואז זכה צ'איאן להצלחה גם בברזיל.
ב-1989 צ'איאן חתם על חוזה בחברת פפסי והשתתף כדובר בפרסומת הראשונה שיצאה בספרדית בטלוויזיה בארצות הברית. בשנת 2001, השתתף בשיר "".

מאז הוציא צ'איאן אלבומים שזכו להיות להיטים באמריקה הדרומית, ומאוחר יותר גם בארצות הברית ובאירופה:
*2010: *No Hay Imposibles*
*2008: *Chayanne: Vivo*
*2007: *Mi Tiempo*
*2005: *Cautivo*
*2005: *Desde Siempre*
*2003: *Sincero*
*2002: *Grandes Éxitos*
*2000: *Simplemente*
*1998: *Atado a Tu Amor*
*1996: *Volver a Nacer*
*1994: *Influencias*
*1992: *Provócame*
*1990: *Tiempo de Vals*

בנוסף לקריירת השירה שלו, צ'איאן ידוע גם כרקדן וכשחקן (כיכב בסרט "תרקוד איתי" לצידה של ונסה ויליאמס, השתתף וזכה להצלחה בישראל בטלנובלה הפיתוי (provocame).

### חייו האישיים
צ'איאן נשוי לדוגמנית הוונצואלנית מריליסה מרונסה מאז 1992, והם נפגשו ב-1989. להם שני ילדים וולנטינו לורנזו (נולד ב-1997), ואיסדורה סופיה (נולדה ב-2000). המשפחה מתגוררת במיאמי, פלורידה.

ב-2004, אובחנה אמו של צ'איאן כחולת סרטן. דבר זה גרם לו להשתתף באירועי צדקה רבים כדי להעלות את המודעות למחלה.

## פרסים ומועמדויות

## קישורים חיצוניים

* 

## הערות שוליים

קטגוריה:זמרים פוארטו ריקנים
קטגוריה:זמרי פופ פוארטו ריקנים
קטגוריה:שחקני קולנוע וטלוויזיה פוארטו ריקנים
קטגוריה:זוכי פרס הווידאו קליפים של MTV: אישים
קטגוריה:אמני סוני מיוזיק לטין
קטגוריה:אמריקאים שנולדו ב-1968
גג (אלבום)

**גג** הוא אלבומם השני של הלהקה הישראלית "ג'ירפות", שיצא לאור ב־2006.

## הפקה
האלבום יצא לאחר הפסקה ארוכה של שבע שנים לאחר אלבומם הראשון, "משוחח עם כיסא", ונבדל ממנו בכך שהוא מאופיין בטון רציני ורוקיסטי יותר. האלבום עובד והופק מוזיקלית על ידי הלהקה.

האלבום התקבל באהדה רבה הן בקרב קהל המעריצים והן בקרב המבקרים, ושיר הנושא שלו, "גג", הפך ללהיט ברדיו.

לאחר צאת האלבום החלה הלהקה גם להופיע בתדירות גבוהה ותפסה מקום מרכזי בהרבה מזה שבו הייתה בסוף שנות ה-90 בסצנת המוזיקה הישראלית.

ב־2008, שנתיים לאחר צאתו, זכה האלבום במעמד "אלבום זהב" על מכירת 20,000 עותקים.

## רשימת השירים

## משתתפים
;ג'ירפות
* גלעד כהנא - שירה, קולות, קלידים, גיטרה קלאסית, גיטרה אקוסטית, בס, כלי הקשה, ווקודר, סימפולים, עיבוד כלי קשת
* יאיר קז - בס, פסנתר, גיטרה אקוסטית, חלילים, חצוצרות, עוד, הרמוניום, ווקודר, כלי הקשה, תכנות תופים, סימפולים, קולות
* רותם דרור - פסנתר, קלידים, המונד, פסנתר חשמלי, בס, מלודיקה, עיבוד חצוצרות, שירה (ב"מרפסת"), קולות
* ארז רוסו - גיטרה חשמלית, גיטרה אקוסטית, פסנתר, דרבוקה, קולות
* אסי ששון - תופים, גיטרה אקוסטית
;משתתפים נוספים
* שי מיבר - צ'לו (ב"לכת", "מהר מדי", "קל", "משה" ו"שירה")
* אורן צור - כינור (ב"לכת", "מהר מדי", "קל" ו"משה")
* ספי ציזלינג - חצוצרה (ב"קשה לי", "גג", "מרפסת" ו"קל")
* שלומי אלון - סקסופון (ב"קשה לי", "גג" ו"מרפסת")
* יאיר סלוצקי - טרומבון (ב"קשה לי" ו"מרפסת")
* גיא דוד - חצוצרה (ב"גג" ו"קל")

## קישורים חיצוניים

## הערות שוליים

קטגוריה:אלבומי ג'ירפות
קטגוריה:אלבומי חברת NMC יונייטד אנטרטיינמנט
קטגוריה:אלבומי זהב בישראל
קטגוריה:אלבומים בעברית
משוחח עם כסא

**משוחח עם כסא** הוא אלבום הבכורה של הלהקה הישראלית "ג'ירפות", שיצא בשנת 1999.
## הפקה
האלבום זכה לאהדה והערכה רבה, ובו יצאו הלהיטים "וואו!", "סטריאו", "יש לו בחורות כמו מים" ו"רמי מואשם באחזקת סמים קלים". האחרון אף עורר מהומה קלה עקב נושאו, זכה להתעלמות מצד הרדיו וניתן היה להורידו מהאינטרנט בחינם. לאחר צאת האלבום יצא הסינגל "747" שלא נכלל באלבום.

האלבום הופק מוזיקלית על ידי אמיר צורף, וכל השירים בו נכתבו על ידי גלעד כהנא והולחנו על ידי יאיר קז וכהנא, מלבד השיר "יש לו בחורות כמו מים" שהולחן על ידי קז, כהנא ודידי ארז.

בשנת 2018 נבחר האלבום כאחד מ-40 האלבומים האלטרנטיביים הישראלים הטובים ביותר על ידי תחנת הרדיו כאן 88. כמו כן, הגיע האלבום למעמד "אלבום זהב" על מכירת 20,000 עותקים.

## השירים באלבום

## משתתפים
* גלעד כהנא - שירה, קולות, מילים, טמבורין, פעמון, מבירה, בונגוס, משולש, תיכנות תופים, סימפולים
* יאיר קז - בס, חלילים, גיטרות, תכנותים וקולות
* דידי ארז - תופים, גיטרה קלאסית, גיטרה אקוסטית וקולות
* רותם דרור - פסנתר, מלודיקה, טמבורין, קולות
* ארז ובמן - ווקודר קונגס (ב"הוציא מהמהפייכה")
* אמיר צורף - הפקה מוזיקלית

## קישורים חיצוניים

* 
* 

## הערות שוליים

קטגוריה:אלבומי בכורה מ-1999
קטגוריה:אלבומי ג'ירפות
קטגוריה:אלבומים בעברית
קטגוריה:אלבומים שהופקו על ידי אמיר צורף
קטגוריה:אלבומי זהב בישראל
קטגוריה:אלבומי חברת הד ארצי
קולג' טרה סנטה

[שמאל|ממוזער|250px|[רודי ויסנשטין, מראה המבנה, 1950]]
**קולג' טרה סנטה** (בלטינית: **Terra Sancta**; באיטלקית: **Terra Santa**, "ארץ הקודש") הוא מתחם בלב ירושלים, בפינת הרחובות בן מימון וקרן היסוד אל מול כיכר צרפת, המשתרע על-פני שטח של 11 דונם. עיקר פרסומו נובע מכך ששימש כמשכנה הזמני של האוניברסיטה העברית.
## היסטוריה
הבניין נבנה בשנים 1924–1927 עבור אגודת סן-פאולו ממילאנו על-פי התכנון של האדריכל האיטלקי אנטוניו ברלוצי. המבנה הוקם בסגנון נאו-קלאסי עם השפעות של הרנסאנס האיטלקי, ועל ראשו ניצב פסל המדונינה (המדונה הקטנה) של מילאנו. בשנת 1928 נערך טקס הסרת הלוט מהפסל במעמד יורש העצר האיטלקי, הנסיך אומברטו השני, ושנה לאחר מכן, ב-1929, נקלעה האגודה לקשיים כלכליים, והמבנה הועבר לידי הפרנציסקנים. הבניין הורחב בשנות ה-30, ובשנות ה-50 נוספו מספר צריפים בחצר הבניין.

בראשית דרכו יועד המבנה על ידי הכנסייה הפרנציסקנית לשמש מרכז לפעילות חברתית-ספורטיבית. לאחר פתיחת המרכז המתחרה ימק"א, הוסב לקולג' (בית ספר יסודי ותיכון לבנים). בית הספר נחשב לאחד הטובים בירושלים, ולמדו בו מלבד נוצרים גם מוסלמים ויהודים שהוריהם חשקו בחינוך אירופאי עבור ילדיהם. בתקופת מלחמת העולם השנייה שונה שם בית הספר מ-Terra Santa ל-Terra Sancta במטרה להצניע את שורשיו האיטלקיים. בשנת 1947 נכלל בית הספר בתחום אזורי הביטחון הבריטיים שהגישה אליהם הוגבלה, ועקב כך נסגר.

בשנת 1949 הוחכר המתחם לאוניברסיטה העברית כדי שישמש אותה כתחליף למבני האוניברסיטה בהר הצופים שהגישה אליהם נותקה. בין השאר שכנו בו הנהלת האוניברסיטה, הפקולטה למדעי הרוח ובית הספרים הלאומי והאוניברסיטאי. לאחר שנבנה קמפוס גבעת רם עברו רוב מחלקות האוניברסיטה אליו באופן הדרגתי ובמתחם טרה סנטה נותרו מספר מצומצם של מחלקות. באמצע שנות התשעים החלו בעלי המקום, הקסטודיה די טרה סנטה, בהליכים משפטיים בבית המשפט המחוזי והעליון בירושלים, כנגד האוניברסיטה העברית. ניסיונות הקסטודיה, באמצעות בא-כוחה, עורך הדין מועין ח'ורי, נחלו הצלחה, והיא הצליחה לבטל את הסכמי החכירה על המתחם ולהשיבו לידיה ב-30 ביוני 1999. ההצלחה זכתה לפרסום ולסיקור רב, בעיקר בשל גודל הנכס, שוויו, חשיבותו, זהות המחזיקים בו וקרבתו לבית ראש הממשלה. 

הבניין עבר שיפוץ נרחב ומשמש כיום אכסניה לצליינים.

המבנה מוזכר בספרו של עמוס עוז, "מיכאל שלי", כמקום שבו נפגשים חנה ומיכאל, וגם בספרו של חנוך ברטוב, "החשבון והנפש", כמקום בו לומד אחד מגיבורי הספר, משה וולף.
## גלריה

Terra Sancta Door (night).JPG|שער הכניסה לבניין
Terra Sancta Statue (Jerusalem).JPG|פסל המדונינה בראש הבניין
Terra Sancta P4110008.JPG|הכנסייה במתחם
Jerusalem 997008872717805171.jpg|קולג' טרה סנטה עם דגל הצלב האדום מתנוסס מעליו, 1948, משה מרלין לוין, אוסף מיתר, הספרייה הלאומית
Duomo (Milan) - Madonnina.jpg|פסל המדונינה בקתדרלת מילאנו


## לקריאה נוספת
*דוד קרויאנקר, **מתחם טרה-סנטה, ירושלים, ביוגרפיה של מקום - דיוקנה של תקופה (1926-1999)**, בהוצאת האוניברסיטה העברית בירושלים, 1999.

## קישורים חיצוניים

* 
* בית הספר טרה סנטה באתר המועצה לשימור מבנים ואתרי תיירות.

קטגוריה:האוניברסיטה העברית בירושלים: מבנים
קטגוריה:הספרייה הלאומית
קטגוריה:טלביה: מבנים
קטגוריה:ירושלים: חינוך
קטגוריה:אנטוניו ברלוצי
קטגוריה:משמורת ארץ הקודש
קטגוריה:הסגנון האקלקטי בארץ ישראל